送琳上人還杭
作者：釋道潜
朝代：宋

paragraphs: 聚水作一雨，多少近遠隨所遭。
或霑枯荄僅濡浹，或入巨海成波濤。
少林真風今百紀，悵惜至此何蕭條。
喜君齊志早寂寞，同我十載淪芻樵。
含沖嗜漠不自厭，更欲刺口嘗群餚。
師門祖席在在有，得此失彼良自嘲。
朅來東南走千里，但願刈楚逢翹翹。
駃浮長川不憚惡，陟彼巨巘寧知勞。
誠專志苦若有相，行斷西壤逢英豪。
金鎚扣天玄楗廓，玉電激海明珠高。
星霜因循共千日，誰爾使子先行包。
湖山蜿蜒湖水薄，湖上幽人想如昨。
秋入芙蓉露已漙，曉捲簾櫳暑初却。
明明潭底見行雲，謾謾空中聞唳鶴。
此景從來吾已知，異鄉寧羨君先歸。
由來出處元無隔，同看明朝日上時。